Ditemana tse di dikologileng di bontsha gore basadi ba motlha wa ga Solomone ba tshwanetse ba bo ba ne ba na le maitsholo a a sa siamang. (Moreri 7:26) Seno se ka tswa se ne se bakwa thata ke tlhotlheletso ya basadi ba seeng ba ba neng ba obamela Baale. Tota le Kgosi Solomone o ne a ineela mo kgatelelong e e tswang mo basading ba gagwe ba bantsi ba seeng. Baebele ya re: “O ne a nna le basadi ba le makgolo a le supa, bahumagadi, le bagadingwana ba le makgolo a le mararo, mme basadi ba gagwe ba faposa pelo ya gagwe ka iketlo” gore a obamele medimo ya maaka. (1 Dikgosi 11:1-4) Maitsholo a banna le one a ne a sa siama—monna yo o siameng a le mongwe mo go ba le sekete, go supa gore ba ne ba bonwa sewelo fela. Solomone o konela ka go re: “Ke bone seno fela, gore Modimo wa boammaaruri o dirile batho ba thokgame, mme bone ba senkile maano a le mantsi.” (Moreri 7:29) Eno ke tshwetso e a e tsereng ka batho botlhe—banna le basadi. Ka jalo, mafoko a a fitlhelwang mo go Moreri 7:28 a tshwanetse a tsewa e le mafoko a a lebisitseng go seemo sa boitsholo jwa batho ba motlha wa ga Solomone ka kakaretso.